b'\n_START_ARTICLE_\nARA Almirante Brown (C-1)\n_START_SECTION_\nPalvelus\n_START_PARAGRAPH_\nARA Almirante  Brown luovutettiin 5. hein\xc3\xa4kuuta 1931 Argentiinan laivastolle, mink\xc3\xa4 j\xc3\xa4lkeen se l\xc3\xa4hti 27. hein\xc3\xa4kuuta sisaraluksensa ARA Veinticinco de Mayon kanssa Genovasta Argentiinan La Plataan. Alukset saapuivat 15. syyskuuta m\xc3\xa4\xc3\xa4r\xc3\xa4np\xc3\xa4\xc3\xa4h\xc3\xa4ns\xc3\xa4, jossa ne liitettiin seuraavana p\xc3\xa4iv\xc3\xa4n\xc3\xa4 virallisesti laivastoon._NEWLINE_Ennen toista maailmansotaa aluksen palvelus oli normaalia rauhanajan palvelusta naapurimaihin tehtyine laivastovierailuineen.  Alus kolaroi 3. lokakuuta 1941 sotaharjoituksissa h\xc3\xa4vitt\xc3\xa4j\xc3\xa4 ARA Corrientesin kanssa. H\xc3\xa4vitt\xc3\xa4j\xc3\xa4 upposi. Alus j\xc3\xa4i samassa yhteydess\xc3\xa4 taistelulaiva ARA Rivadavian alle, mik\xc3\xa4 aiheutti kolmen kuukauden korjaukset telakalla Puerto Belgranossa._NEWLINE_Alus osallistui 1947-1948 etel\xc3\xa4napa mantereen valloitukseen, mink\xc3\xa4 j\xc3\xa4lkeen sen palvelus jatkui rauhanajan teht\xc3\xa4viss\xc3\xa4. Se teki 1949 laivastovierailun New Yorkiin. Alukselle teki 20. huhtikuuta 1950 Bellin helikopteri onnistuneen laskun, mik\xc3\xa4 oli ensimm\xc3\xa4inen helikopterin laskeutuminen Argentiinan laivaston alukselle._NEWLINE_Alus riisuttiin aseista 1960 ja se poistettiin laivastoluettelosta seuraavana vuonna 31. hein\xc3\xa4kuuta. Se myytiin romutettavaksi italialaiselle Soc. Com. Trasimeno Spalle Milanoon, jonne alus l\xc3\xa4hti 2. maaliskuuta 1962 hinattuna.'